কোরবানির যে ব্যাপারটি আমার অপছন্দ সেটা হচ্ছে ছোট ছোট শিশুদের সামনে পশু জবাই করা হয় এবং তাদের সামনেই পশুর ছাল ছাড়ানো হয়। কিছু কিছু উপজাতি ধর্মীয় আচার আচরণের অংশ হিসাবে দলবেধে পশু বলি দেয়, সে দৃশ্যও খুব একটা প্রীতিকর নয়। প্রতি বছর পশু জবাইয়ের এই দৃশ্যটি দেখতে দেখতে শিশুদের মধ্যে কোন অপরাধ প্রবৃত্তির জন্ম নেয় কিনা সেটা আমার জানা নেই, তবে Wikipedia তে পড়লাম অনেক নিষ্ঠুর অপরাধীই শিশুকালে পশু নির্যাতন করতো। বাংলাদেশের বড় শহরগুলোতে সাধারণত কোরবানির আগের দিন পশুটি কেনা হয়। কিন্তু মফস্বলের শহরগুলোতে সপ্তাহখানেক আগে কেনা হয়, এই অল্প কয়েকদিনে বাড়ির শিশুদের সাথে পশুটির এক ধরনের সম্পর্ক গড়ে উঠে। কোরবানীর দিন সেই পশুটিকে জবাই করার ব্যাপারটি তাদের কাছে বেশ বেদনাদায়কই হওয়ার কথা (অন্তত আমি যখন ছোট ছিলাম তখন আমার বেশ মন খারাপ হতো)।